Blant de 14 tematiske områdene som Energi21s analyser har omfattet, prioriteres 6 områder: 
	Solceller- styrket næringsutvikling

	Solindustrien har vokst kraftig de seneste 15 årene og veksten vil fortsette. Norsk solindustri, en fremvoksende leverandørindustri og norske forskningsmiljøer ligger langt fremme og det finnes et stort potensial for norsk aktører i de deler av verdikjeden hvor de har komparative fortrinn. 


	Offshore vindkraft – næringsutvikling og ressursutnyttelse 

	Norge har komparative fortrinn også når det gjelder det raskt økende markedet for  offshore vind. Norsk olje- og gassindustri og maritim virksomhet har gode forutsetninger for verdiskapende leveranser til dette markedet. 


	Økt ressursutnyttelse gjennom balansekraft 

	Norge har et betydelig potensial som produsent og leverandør av balansetjenester som vil kunne øke utnyttelsen fornybar kraft i et integrert europeisk samarbeid. Dette krever forskning og utvikling over et bredt spekter, og innebærer store muligheter for økt verdiskaping samtidig som fornybarandelen i Europa kan økes.


	Verdiskaping og verdisikring gjennom karbon fangst, transport og lagring 

	Karbonfangst og lagring (CCS) er en nøkkelteknologi for å nå klimamålene. Norge har allerede lagt ned store utviklingsressurser på dette feltet og ligger langt fremme i utviklingen mot kostnadseffektive løsninger. Gode løsninger vil også øke verdien av norske gassreserver i fremtiden.


	Fleksible energisystemer – smartgrids 

	Alle mulighetene som er beskrevet i denne strategien krever fleksible energisystemer som integrerer fornybar kraft og er driftssikre i et langt mer komplekst system.  


	Energiutnyttelse – konvertering av lavtemperaturvarme til elektrisitet 

	Spillvarmeutnyttelse og konvertering av lavtemperatur varme til elektrisitet er et felt med mange uløste problemstillinger og med et stort, uutnyttet potensial i Norge. Samtidig er mer effektiv bruk av energi av avgjørende betydning for å møte klimautfordringen. 

